মেয়ে তো প্রথম দিন থেকেই ক্যাম্পাস হোস্টেলে। ঈশানী আর সুজিত হোটেলে জলখাবার সেরে খুব সকালে চলে যেত ক্যাম্পাসে। কাজ তো কিছু কম নয়। নাম রেজিস্ট্রেশান করানো, হেলথ্ ইন্সিওরান্স কার্ড, এটিএম কার্ড, স্থানীয় ব্যাঙ্কে আকাউণ্ট খোলা, ক্যাম্পাস ট্যুর আটেণ্ড করা। এছাড়া আছে নতুন স্টুডেণ্টদের জন্য স্বাগত পার্টি, ওরিয়েণ্টেশান ডে, অজস্র ইভেণ্টফুল ইভনিং। মেয়েকে সারাদিন কাছে পাওয়াই দুষ্কর। সে আর সুজিত ঘুরে ঘুরে মেয়ের রুমের উপযুক্ত হালকা কিছু আসবাবপত্র কিনল। দরকারি রান্নার বাসনপত্র, কাটলারি, বিছানাপত্র, টয়লেটরিজ, ফলমূল, কিছু ইজি-টু-কুক সব্জীর প্যাকেট — টুকিটাকি কেনাকাটা সারল। এরই মধ্যে যখনই মেয়ে একটু খালি সময় পাচ্ছে, তাকে সঙ্গে নিয়ে লণ্ড্রিরুমে দৌড়ও। পরপর রাখা দানবাকৃতি মেশিনের কারিকুরি বোঝো, বোঝাও। রিসাইক্লিং-এর ডাস্টবিন বক্সের খোঁজ করো। কোথায় প্লাস্টিক ফেলবে, কোথায় কাগজ, কোথায় টিন, কোথায় বা ফল পাকুড় সবজির খোসা! দুদণ্ড যে মেয়েটার কাছে একটু বসবে, দুটো কথা বলবে, কিছুই হতে পারল না। শুধু নির্দেশনামার বুলি আওড়াতে আওড়াতেই পাঁচ দিন শেষ।